Bandić bi u utrci s Pernarom mogao proći kao Hillary u srazu s Trumpom!

Autor: Ivica KOVAČIĆ/7Dnevno/03.02.2017.

Pernara su i pljuvali i tukli i uhićivali i ismijavali, ali on je suvereno koračao bespućima svoje povijesne zbilje i zadobivao sve veće simpatije običnog puka, onoga koji kopa po kontejnerima i nad kojim se, vjerojatno, zgražaju oni koji naređuju Pernarovo izbacivanje iz sabornice, jer je dobacivao iz klupe i jeo jabuku.

Dvojbi više nema! Ivan Pernar, trenutačno najagilniji saborski zastupnik i čovjek kojeg bi predsjednik Sabora, akademik Željko Reiner, najradije zauvijek iznio iz Sabora, ide u utrku za zagrebačkog gradonačelnika! Od te vijesti, iako neki od njih neće priznati, zasigurno je zastao dah aktualnom gradonačelniku Milanu Bandiću, ali i njegovim, dosad poznatim protukandidatima, odnosno protukandidatkinjama, Anki Mrak-Taritaš i Sandri Švaljek.

Upravo je Anka Mrak-Taritaš, prva imala čast čuti sretnu vijest o Pernarovoj kandidaturi i to od njega osobno, u saborskom hodniku, kada joj je rekao da njoj u inat ide u bitku za zagrebačkog gradonačelnika. To je ona i sama potvrdila novinarima i prepričala kako joj je Pernar rekao da je to odlučio zato što su njegovi prijatelji i poznanici najavili da će oni, kao svoj izbor, u svibnju zaokružiti upravo njezino ime.

I premda bi na prvi pogled moglo izgledati da je tu riječ o još jednoj Pernarovoj, kako bi to Ćiro Blažević volio reći, akrobaciji bez legitimacije, čini se da to nije tako, te da bi naš najmlađi političar mogao mnogima pomrsiti račune. Naime, iako aktualni gradonačelnik Milan Bandić i dalje slovi za apsolutnog favorita sljedećih lokalnih izbora, nije isključeno da bi ga još veći populist od njega samoga, Ivan Pernar, mogao opasno ugroziti.

Poznato je da je Bandić upravo na populizmu, gacanju po blatu u Kozari Boku, ali i raznim drugim, uglavnom populističkim metodama, punih 17 godina suvereno kormilario hrvatskom metropolom, no, ipak se nije usudio i kada je bio puno mlađi, raditi ono što Pernar danas radi.

Pernara su i pljuvali i tukli i uhićivali i ismijavali, ali on je suvereno koračao bespućima svoje povijesne zbilje i zadobivao sve veće simpatije običnog puka, onoga koji kopa po kontejnerima i nad kojim se, vjerojatno, zgražaju oni koji naređuju Pernarovo izbacivanje iz sabornice, jer je dobacivao iz klupe i jeo jabuku.

Što je veći krimen – gađanje torbama ili jedenje jabuke u sabornici?

Iako, doista, nije primjereno u sabornici jesti jabuku za vrijeme sjednice, niti dobacivati onome za govornicom, još je neprimjereniji verbalni linč saborskih zastupnika, pogotovo nekih iz HDZ-a. Tu se prije svih misli na akademika Reinera, koji zapjenjeno zove saborsku stražu da izbaci Pernara iz Sabora. Kao da oni svi imaju amneziju, te zaboravljaju da su se u tom istom Saboru svojedobno zastupnici gađali torbama, a HDZ-ovac Zlatko Vitez je Sabor, svojedobno, usporedio s kokošinjcem. A da i ne spominjemo primjere iz EU-a u čijim se parlamentima i tuku i pljuju i vrijeđaju.

Pernar je, očito, na vrijeme shvatio da je i negativna reklama – reklama, pa svojim provokacijama svakodnevno zaokupljuje medijsku pažnju. Dakle, puno je prisutniji u medijima od nekoć sveprisutnog Milana Bandića, koji je upravo svoj imidž i gradio „okupacijom“ medija 365 dana u godini.

No, danas, za razliku od svih prethodnih izbora, na zagrebačkoj političkoj sceni stasaju neki novi klinci, a njihov tipični izdanak je upravo Ivan Pernar, najupečatljiviji član Živoga zida. Zahvaljujući njegovim akcijama koje obično završavaju ili fizičkim nasrtajima na njega u pučkoj kuhinji, tramvaju, ali ne onom zvanim čežnja, ili izbacivanjima iz sabornice, ili u zadnje vrijeme u raznoraznim Cvitanovim i DORH-ovim izvidima, rejting i njemu i njegovoj stranci iz dana u dan sve više raste.

Živi zid je zahvaljujući Pernaru pretekao Most i postao treća snaga u državi

Prema rezultatima istraživanja Crobarometra za siječanj, koji je za Novu TV provela agencija Ipsos, Živi zid je treća politička opcija s potporom od 9,5 posto ispitanika, dok se na četvrtom mjestu nalazi Most s potporom od 8,8 posto. Ta činjenica upravo mora zapeti za oko, ne samo Bandiću, nego i svim kandidatima za zagrebačkog gradonačelnika. Jer, ako se po jutru, odnosno po rastu popularnosti Živoga zida, dan poznaje, Milan Bandić bi na narednim izborima u srazu s Pernarom mogao proći baš kao Hillary Clinton s Donaldom Trumpom u predsjedničkoj utrci za predsjednika SAD-a.

Jer i Trump je bio za mnoge autsajder, populist, a neka njegova obećanja u predizbornoj kampanji tamošnji su mediji dočekivali na nož i proglašavali ih, najblaže rečeno, neuravnoteženim. Pa i neke Pernarove poteze mnogi danas, pogotovo u političkim krugovima, proglašavaju neuravnoteženim, a neki smatraju da je on s manjim koeficijentom inteligencije. No, u praksi se potvrđuje da je njegov koeficijent inteligencije znatno veći od onih koji ga na taj način žele uvrijediti.

Pernar je, usprkos svemu, u kratkom vremenu uspio ono što nije za rukom pošlo ni Bandiću, ni Sandri Švaljek, ni Anki Mrak-Taritaš, ali ni bilo kojem drugom gradonačelničkom kandidatu – aktivirati najmlađu glasačku publiku – srednjoškolce, pritom ne birajući među njima one punoljetne s pravom glasa.

Metoda mu je očito i više nego učinkovita, jer ih Pernar, navodno, poziva na izostanke s nastave, zbog čega i DORH provodi izvide. Pa, ima li bolje reklame od te da se Cvitan i DORH bave Pernarom, dok im raznorazni kriminalci i lopovi, uglavnom oni s bijelim ovratnicima, takorekuć rovare ispred nosa?

Što bi danas HDZ i SDP dali da imaju svog Pernara za zagrebačkog gradonačelnika?

I što bi danas iz HDZ-a i SDP-a dali da imaju tako popularnog kandidata za gradonačelnika kakvog ima Živi zid u liku i djelu Ivana Pernara. Dok se u SDP-u još premišljaju hoće li na megdan Bandiću poslati aktualnog predsjednika stranke, Davora Bernardića, dotle u HDZ-u muku muče sa svojim kandidatom. Andriju Mikulića, predsjednika zagrebačkog HDZ-a, stranački vrh ne želi, ali i nema baš neki izbor.

Nije pitanje, može li bilo tko predložen iz HDZ-ovih ili SDP-ovih redova za zagrebačkog gradonačelnika pobijediti Bandića, nego s kolikom će razlikom izgubiti od Ivana Pernara! A ta razlika će postajati tim veća, koliko će se mainstream mediji, političari iz vladajuće garniture, Cvitan i DORH i dalje truditi da najveći problem u ovoj državi bude Ivan Pernar, a ne istinski gospodarski problemi, korupcija, nezaposlenost i siromaštvo koje svakodnevno uzima sve veći danak kod mnogih građana Lijepe naše.

I dok se svi pobrojani združenim snagama bore, slikovito rečeno, izbiti glavnu ciglu Ivana Pernara iz Živog zida, dotle će tom mladom, buntovnom političaru, rejting i dalje rasti, pa nije isključeno da Zagreb na narednim lokalnim izborima dobije i najmlađeg gradonačelnika u novijoj hrvatskoj povijesti.

Ivan Pernar je toga itekako svjestan i to će itekako znati iskoristiti. Gospodine, Reineru, i vi ostali reineri, budite uvjereni u to!